text:
Resonant cuntun gno amì imagjinari (come i fruts che a mostrin dificoltâts di relazion cul mont dulintor), e je saltade fûr la considerazion che la creazion dal mît de furlanetât no sedi altri che une operazion mitopoietiche che e va indenant di agnorums. La mitopoiesi e rapresente la espression de necessitât di imbastî mîts come atitudin proprie de anime umane, e – simpri daûr di ce che al pense lui – tal câs dal furlan e varà vût ancje une sô validitât, ma no pues jessi incalmade tant che une categorie universâl. Alore, si diseve, ducj a puedin (daûr de passion personâl) decidi di tradusi dal grêc la Odissee par furlan. Libars fin che si vûl, come che a àn fat Carrozzo e Visintin, ma e devente mitopoiesi cuant che si cjatin i bêçs par voltâ in teatri un lavôr che al podeve ancje restâ dal casselin dai autôrs o, al massim, jessi publicât intune golaine par apassionâts. Soredut cuant che la Regjon e taie dal 49% te Finanziarie i contribûts ae culture. Al sarès il moment di sostignî operazions leadis ae realtât de culture furlane, par incressi la lenghe, par promovi progjets, magari piçui, ma che a fasin inovazion. Par preparâ la semence par une coltivazion selezionade, plui fuarte di prime. Bêçs par pensâ, in sumis.
Il gno amì imagjinari, daspò di chescj resonaments pindarics, al pretint ancje di vê viodût il sfuarç impressionant di une produzion che, di une bande e mostre la serietât e l’impegn di regjie e atôrs, e di chê altre un risultât che nol zonte nuie ae lenghe furlane (ae Odissee, al teatri, e nuie di nuie ae culture). Nol pues fâlu, parcè che al è sbaliât il supuest di partence. Operazion pericolose, alore (mitopoietiche), e pierdude (tropis ideis sono ator che no vegnin finanziadis?). Ma ‘pierdude’ e vûl rapresentâ ancje il sens di sbaldiment che al sfilie atôrs e regjist, ingaiâts intune operazion che e somee tant a un alc che si à di fâ: malvulintîr – fions – ma si à di fâ, cjatant une reson in timps di cjaristie par produsi al miôr la nestre serietât, chest o vin di fâ.
Al è par chest che il gno amì imagjinari al sosten che no si à di fâ i nons di chei che a àn partecipât a cheste operazion (jo no le pensi come lui e i nons ju fasarès ancje, ma mi ven il dubi che al vedi reson, come che tantis voltis al è sucedût). Alore mi sint sburtât a notâ, e a fâ notâ, l’aspiet positîf de operazion che e à puartât in teatri ai 20 di Avrîl la Odissee di Carrozzo e di Visentin: la sinergjie di Regjon, Fondazion Crup, Provincie e Comun di Udin par finanziâ il lavôr; la sinergjie di diviersis esperiencis teatrâls di chenti sot il cjapiel de Academie Nico Pepe. Sinergjiis preziosis che a fasin capî che si pues lavorâ par fâ cressi la lenghe, invezit di scjafoiâle in esercizis cence stîl (parafransant Queneau e Eco). Sinergjiis che no si àn di pierdi: tal 2005 une esperience simile, come la Farie di Mai, e je falide fasint fâ pas indaûr a dut il moviment teatrâl furlan, bandonât a covâ la sô delusion. Stin atents a no fâ cumò la stesse robe, crodint di salvâ la lenghe.
Franco Marchetta
ATUALITÂT – Dialic imagjinari............
Resonant cuntun gno amì imagjinari (come i fruts che a mostrin dificoltâts di relazion cul mont dulintor), e je saltade fûr la considerazion che la creazion dal mît de furlanetât no sedi altri che une operazion mitopoietiche che e va indenant di agnorums. La mitopoiesi e rapresente la espression de necessitât di imbastî mîts come atitudin proprie de anime umane, e – simpri daûr di ce che al pense lui – tal câs dal furlan e varà vût ancje une sô validitât, ma no pues jessi incalmade tant che une categorie universâl. Alore, si diseve, ducj a puedin (daûr de passion personâl) decidi di tradusi dal grêc la Odissee par furlan. Libars fin che si vûl, come che a àn fat Carrozzo e Visintin, ma e devente mitopoiesi cuant che si cjatin i bêçs par voltâ in teatri un lavôr che al podeve ancje restâ dal casselin dai autôrs o, al massim, jessi publicât intune golaine par apassionâts. Soredut cuant che la Regjon e taie dal 49% te Finanziarie i contribûts ae culture. Al sarès il moment di sostignî operazions leadis ae realtât de culture furlane, par incressi la lenghe, par promovi progjets, magari piçui, ma che a fasin inovazion. Par preparâ la semence par une coltivazion selezionade, plui fuarte di prime. Bêçs par pensâ, in sumis.


c: text/html

text:
Friuli doc, scrit cussì par talian. Cuale ocasion miôr par un resonament sul nestri mût di cjalâ lis robis ator. Ma parcè propit Friuli Doc, e la mancjance di traduzion e je volude, par pandi cheste curiositât? Par une serie di motîfs. Il prin e il plui sempliç parcè che si cjate tante int e chest la dîs lungje su dutis lis critichis, la puce sot dal nâs, che tancj di lôr, inteletualuts in gjenar, a mostrin pe manifestazion. Il lôr slogan, par segnâ la diference, lu ai sintût chê altre dì: «Pordenone legge, Udine beve». E vie indevant cuintri la sagre dai cjochetons, al provincialisim che al sarès daûr de stesse. Po dopo magari a contin ai lôr amîs ce biel che al è passâ doi dîs al Oktoberfest di Monaco.
Ma a la int invezit Friuli doc, simpri no tradusût, i va ben cussì: une maniere di cjatâsi, ancje une sorte di svant par podê mostrâ al turist la robe buine di cjase nestre, la origjinalitât de nestre produzion. E scusait se al è pôc in timps dulà che ancje il Tocai al à scugnût voltâ il non.
Dit chest, vadial ben duncje cussì? Nancje pal doi di cope al va ben cussì. Chest juste apont al è Friuli doc, ma a noaltris nus plasarès che al fos «Friûl doc» cun chel circonflès che al fâs la diference.
No son robis di pôc cont i segns te scriture. Visaitsi dome cun ce segretece e vuate che a àn gjavât chê liniute tra Friuli e Venezia Giulia: e jere restade la ultime trincee istituzionâl par ricuardâ a ducj che la Regjon e jere costituide di dôs realtâts diferentis, il Friûl e Triest. E invezit intune comission parlamentâr, par iniziative di un onorevul di chenti, ma dacuardi ducj i partîts, la liniute e je svolade vie e cumò, in barbe a chei che a disin che la Costituzion no si pues cambiâ, no sin plui la realtât che propit i paris de Costituzion stesse a vevin decidût, ma une altre robe miscliçade, contraditorie, sbaliade, cence che nissun al vedi il cûr di dî alc cuintri.
Dificil tornâ indaûr des peraulis scritis, e cussì al vâl par Friuli doc che cul passâ dai agns al à pensât plui a la panze che no al cerviel.
Cence culture, cence cussience un toc di purcit al reste un toc di purcit in ogni bande dal mont. La diference e sta tal rapuart che un popul, par tradizion, par clime, par credince religjose, par mîts e liendis, al à cul gustâ, cul prodot de tiere, ma ancje cul stes lavôr: in sumis, cu la nature e la sô trasformazion.
Di dut chest al è dificil cjatâ olmis tra stands e bancuts, ma soredut impussibil pretindi che cumò a zontedin ce che a àn gjavât.
Jessi duncje a Friuli doc al è come picjâ tul mûr di cjase une riproduzion o un cuadri fals. No vûl dî che in chê cjase no tu cjatarâs un bon acet o che no tu starâs ben in compagnie dai siei parons o che il vin nol sarà bon.
Il dubi al è che forsit no le contin juste, o dute, ti restarà sul stomi.
Ma parcè i Furlans varessino di picjâ copiis, cuant che a àn tancj brâfs pitôrs?
DREE VALCIC
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
Novembar al è il diesim prin mês dal calendari e al cjape il so non di November mensis, in altris peraulis il novesim mês dal antîc calendari roman metût in vore forsit di Numa. Secont mês e cûr de Sierade, Novembar al è chel che al regjistre il cambiament fuart dal clime, parcè che aromai al à dome cualchi zornade clipe a voltis fin ae fieste di Sant Martin (Istât di Sant Martin, trê dîs e un freghenin), date (11-XI) che invezit pal solit e presente il prin frêt, tant che cheste e lis fiestis di Sante Catarine (25-XI) e Sant Andree (30-XI) in Friûl a vegnin tignudis tant che “puartis dal Invier”. A rivin ploiis condurantis, umiditât e fumatis tal plan, brumis tes valadis e cualchi an ancje la nêf su la Mont Cjanine, intant che il mâr al è dispès in burascje. A chest pont la nature e pant ducj i segns dal cediment: i ramaçs si dispuein e lis fueis par tiere a tachin a fraidî, i ultins uciei a partissin, i animâi a van tes lôr tanis. Dut si sta secjant e scagnint, lis linfis si ritirin intune atmosfere suturne, cuasi di aviliment, e ducj i paisaçs a son grîs, cidins e desolâts. La nature si sta indurmidint, prontantsi pe sô fase plui scaturinte: il lunc sium de muart sot dal mantiel dal frêt Invier che le pronte pe gnove vite.
Il soreli al va indevant a sbassâsi puartant cun se zornadis une vore scurtadis e gnots lungjis, fredis e fondis. Il disc di fûc, lassade daûr di se la linie dal ecuinozi di Setembar, si slontane simpri di plui dal emisferi di setentrion e simpri plui vîf al slusìs in chel di meridion. In chest periodi lis Pleiadis a tramontin ae albe, al è il piçul grup di stelis de costelazion dal Taur che te civiltât agrarie al veve la funzion di confin ultin pe semine dal forment e a segnavin l’inizi de brute stagjon.
Novembar al è un dai mês plui confinâts e cognossûts dal calendari par vie che al tache cu la grande fieste universâl dai Sants, l’antîc Samhain celtic, che i je metude dongje la zornade dai defonts e che adun a fasevin une sorte di isule liturgjiche e folcloriche di impuartance straordenarie tal lunari popolâr dai nestris vons. Ancje la fieste di Sant Martin, dal dut profane e scjampade al control de Glesie, e jere une vore impuartante tes usancis juridichis, agrariis, tradizionâls, climaterichis e culinariis dal Friûl come di ogni regjon rurâl de Europe, intant che te nestre tiere ancje lis dôs fiestis de fin dal mês, chês di Sante Catarine (date de grande fiere de Sierade di Udin) e di Sant Dree (date de fieste dal patron di Gurize) a rapresentavin doi moments fuarts pai riferiments climaterics e agraris dal calendari popolâr.
Cemût che al sucêt pe nature e pai animâi ancje l’om, sieradis dutis lis voris de campagne, al comede e al met sotet i imprescj di vore, al finìs di consegnâ la sô part al paron dal teren che al lavore e il cuartês al plevan, al controle che dutis lis scortis a sedin in ordin par fâ front e passâ l’Invier e al fâs cualchi piçule vore in cjase e te stale. In Novembar al tache il timp des veglis e des filaduris fatis des feminis vie pes lungjis seris dal Invier, che al è ancje la stagjon plui juste par copâ il purcit e conservâ lis sôs cjars cetant preseadis. ❚
Mario Martinis
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Foto di Ranieri Furlan (FOTORF)
Fracassons, amions, cuntune grande passion: la moto. Beh, considerant ancje la presince di bieleis fantatis al vignarès di dî che lis passions dai motârs a son dôs. E la Biker Fest, (www.bikerfest.it), di chest an lu à confermât
L’apontament al è stât dai 5 ai 8 di Jugn pe edizion numar 22 dal plui grant event motoradunistic di Italie e tra i prins trê di dute Europe.
Il teatri che al à ospitât la fieste al sarà il Parc dal Rivelin cu la sô aree di passe 240 mil metris cuadris li che tal 2000 si son regjistradis passe 30 mil presincis.
Chest an ancje par un pocje di ploie no si à rivât a cjapâ il stes numar, ma sin son dut câs contâts distès passe 20 mil visitadôrs.
Ma no je stade une fieste dome par divertîsi: si à vût ancje moments impuartants di riflession.
Sabide ai 8 di Jugn a 11 di buinore cuant, che la task force formade di Ami (Associazione motociclisti incolumi), Cm (Coordinamento motociclisti), Dismo (Dimensione sicurezza in moto – Disabili in moto) e Gwci (Gold wing club Italia) e à clamât adun par une cunvigne dedicade a la sigurece par strade e a la difese dai dirits dai motocicliscj.
Duncje une manifestazion fate pai apassionâts di motos che a àn voie di divertîsi, ma ancje par chei che a son atents ai aspiets dal sociâl. Cun di plui e je stade une ocasion pe promozion turistiche de nestre tiere stant che la associazion Terre di moto e à organizât une schirie di itineraris turistics par presentâ pal miôr il nestri teritori (www.terredimoto.it).
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
«Saghe», dal todesc, al volarès dî: racont, leiende. O pensín che tantis leiendis dal Friûl, studiadis a font, a puedin pandinus alc sul passât de nestre çocje che tes leiendis tramandadis di nono in nevôt e ten cont alc di etis lontanis e di gjernaziis tant diferentis che, cul lâ dal timp, a àn dât dongje chest spetacul di miscliç ch’al é il popul furlan.
***
Une des pestelencis plui sfondradis
che no si vevilis mai viodudis, garantide ch’al é Atile.
«Tu sês un Atile!». I berle la mame al so frut, cuant ch’al fische sú dut. E i nonos lu clamavin «Flagjelun Dei» come a dî: «Che Diu nus deliberi, s’al pues!».
A vuelin dî che là ch’al passave lui no penave altri nancje la jerbe, tant al veve di jessi stât un tuessin…
Ben, chel mostro ch’al veve bielzà sdrumât mieç mont, no ti rivial, une brute dì, dapît des muris di Aquilee!
O vês di savê che Aquilee in chê voltone, e jere une citât cetant grande. E no dome, ma ancje un grum impuartant, par vie ch’e veve il plui grant marcjât de Alte Italie, e che dute la marcanzie e rivave alì, prin di inviâsi sú pes Gjermaniis traviers la Mont di Crôs.
Poben cjo, chel barabar al jere là, da pît des sôs muris,
cuntune pice mate di netâ e di rafâ sú dut.
Ma Aquilee no molave.
Al veve ben lui fats sú argagns di vuere, al veve inmaneât ogni sorte di trainis e di ingjans: la citât, nol pareve che nancje no si scomponès. Tant che une dì, strac e malapaiât al dé ai siei chest befel: «Ràus!» al berghelà — «Cheste volte le vin cjapade tal comedon; nus conven gambiâ aiar, parcè che chei là sú no molin nancje s’o crichìn!».
Za a stevin par cjapâ sú dut e sbaracâ, cuant che un dai strolics di Atile al capità dongje vosant: «Laiso vie di cjâf? Po no viodêso che Aquilee e je sui paradôrs?»
E cul dêt al segnave bande des muris, là che un cjap di ucelats a uso ocjis grandis e secjis a stevin svolant vie.
Viodi lis cicognis di Aquilee che s’inde levin par no crepâ di fan, e capî che la citât e jere ormai al stremit, al fo dut une.
Atile al ordenà a sec che ognidun al tornàs sul so puest a spietâ che la valorose citât e colàs dibessole, a fuarce di fan e di maluserie.
Cussì la strente di vuere si mudà tune vegle pal grant muribont…
E intant che il sanc di Atile al tufave di asse e di svindic, il sanc di dut il mont cristian s’inglaçave pe sbigule che la muart de grande Aquilee e menave dongje. ❚
pre ‘Sef Cjargnel
SAGHE FURLANE. Atile a Aquilee............
«Saghe», dal todesc, al volarès dî: racont, leiende. O pensín che tantis leiendis dal Friûl, studiadis a font, a puedin pandinus alc sul passât de nestre çocje che tes leiendis tramandadis di nono in nevôt e ten cont alc di etis lontanis e di gjernaziis tant diferentis che, cul lâ dal timp, a àn dât dongje chest spetacul di miscliç ch’al é il popul furlan.


text:
Sot des Dolomitis dal Cjadovri al è dut un moviment. Lis ultimis gnovis su Sapade-Plodn che e sta rivant insom de scjalade par tornâ in Friûl – us vin contât tal numar passât de Patrie dal dopli vôt des Comissions Belanç e Afârs Costituzionâi dal Senât che a àn sblocadis lis ultimins rognis dal lungjissim iter burocratic – a àn discjadenât l’infier in Venit. Dal rest, si lu sta disint di agns in Cjanâl Grant a Vignesie tant che des bandis dal Belumat: se e scjampe Sapade, si riscje che al sdrumi jù dut il teritori de alte provincie di Belum, di Arabba a Cortine, scliçadis di une vite jenfri i privileçs “speciâi” dai sudtirolês di une bande, e dai furlans di chê altre.
Dopo lis declarazions dai prins di Fevrâr dal Governadôr venit Luca Zaia, che al à cirût un ultin tentatîf di discoragjâ i sapadins disintjur che dut câs, lant in Friûl, lis robis par lôr no mioraressin, si è sintude ancje la vôs dal senatôr belumat dal Partît Democratic, Giovanni Piccoli, che al à presentât al Guvier une propueste di leç par imponi ae nestre Regjon di paiâ une specie di rimbors compensatîf a ducj chei comuns dal Venit, 28 in dut tra lis provinciis di Vignesie, Trevîs e Belum, che a confinin cul Friûl. Secont Piccoli, lis formis di autonomie che a gjoldin il Friûl e il Trentin-Sudtirôl a provochin un scuilibri fuart in chê fete di comuns sfrents tal mieç. In sostance, cualchi desene di milions di euros ad an, plui o mancul chei che lis provinciis di Trent e di Bolzan a dan pe ex leç Brancher. Par justificâ cheste propueste, Piccoli al à puartât a esempli la spese pro capite intes diviersis provinciis, cul Venit che al piert in medie 2 mil euros rispiet al Friûl e 6 mil euros rispiet al Sudtirôl.
«Balis» al à rispuindût l’ex conseîr regjonâl furlan, Giorgio Cavallo, ricuardant che chês cifris no tegnin cont dal fat che te nestre regjon si paìn la sanitât di bessôi.
Piccoli tal stes timp nol plate il vêr obietîf de sô propueste: «la operazion vere e je une altre, la creazion de macroregjon dal Nordest, o ben la aplicazion dal articul 132 de Costituzion che al previôt la fusion tra regjons». Il senatôr dal Pd no si è limitât dut câs a fâ une butade: tes setemanis passadis al à clamât adun a Longaron ducj i sindics dai teritoris belumats confinats cul Friûl che si son cjatâts dacuardi su pe propueste, spiegant che il prossim pas al sarà chel di coinvolzi la Regjon Venit e l’assessorât ai ents locâi, par rivâ insom a tratâ dret cu la nestre Regjon e la presidente Serracchiani. Nol reste cumò che spietâsi i sclariments in cjase dal partît di Renzi, pronts a verificâ che dut chest cancan nol seti verementri propedeutic pai dissens di Rome e chel famôs plan dal deputât Morassut… ❚
✒ David Zanirato
VIERS IL FRIÛL. Sapade In Friûl e môf un jespâr............
Sot des Dolomitis dal Cjadovri al è dut un moviment. Lis ultimis gnovis su Sapade-Plodn che e sta rivant insom de scjalade par tornâ in Friûl – us vin contât tal numar passât de Patrie dal dopli vôt des Comissions Belanç e Afârs Costituzionâi dal Senât che a àn sblocadis lis ultimins rognis dal lungjissim iter burocratic – a àn discjadenât l’infier in Venit. Dal rest, si lu sta disint di agns in Cjanâl Grant a Vignesie tant che des bandis dal Belumat: se e scjampe Sapade, si riscje che al sdrumi jù dut il teritori de alte provincie di Belum, di Arabba a Cortine, scliçadis di une vite jenfri i privileçs “speciâi” dai sudtirolês di une bande, e dai furlans di chê altre.


text:
JUGN – PRIME PAGJINE. EDITORIÂL – A stâ a cjaval dal fossâl si cole dentri e si mûr inneâts / “Un can di Trieste” paron de sede RAI / Mandi, Franco Marchetta / “Un can di Trieste” paron de sede Rai / PAGJINE 2 – Anzians in mont, no stin a molâur la man / VIERS IL FRIÛL. Biel e brut tai risultâts des aministrativis / 50 agns dal Coro Peresson di Dimplan An di fieste tal Comun di Darte / PAGJINE 3 – Electrolux, Ideal Standard e l’avignî de industrie furlane / Il doman de cjadree / PAGJINE 4 – BLANC, finalmentri un lat pardabon furlan / LA VÔS DE CISL. Detassazion des sumis di produtivitât dai lavoradôrs dipendents / PAGJINE 5 – MUSIS DI…FACEBOOK. A pescje di amîs sul Muselibri / Une scuele dongje ae comunitât e funzione miôr di chês altris / Il Friûl il Sudtirôl e Ponzi Pilât / PAGJINE 6 – Centri diestre e autonomisim / Autonomie: Resurezion o De profundis? / PAGJINE 7 – SLOVENIE. 10 agns in EU e l’euroseticisim al rive ancje a Lubiane / AUSTRIE. Vitorie pe tolerance in Europe: il sucès di “Wurst” al sburte a une gnove discussion sul teme dai dirits des cubiis omosessuâls / FRIÛL EUROPE. Tal gnûf PE no son dome i antieuropeiscj. E al è ancje un pôc di Friûl / PAGJINE 8 – MUSICHE. Il grant pas di Serena Finatti par Folkest / MUSICHE. Loris Vescovo al torne cun Penisolâti / La viticulture romane in Friûl / PAGJINE 9 – La toponomastiche al feminin / SIMPRI BOGNS. Franco Marchetta, U-, Udin 2013 / AL CINE CUN BETE. Tornade al futûr / PAGJINE 10 – IL GRANT LUNARI DAL FRIÛL. Jugn / GLESIE FURLANE: (cuinte e ultime pontade) Conclusion / IL FERÂL. I FURLANS E IL TEMPLI (cuinte pontade) / PAGJINE 11 – Avôt dal Friûl a Aquilee / PAGJINE 12 – 1914-2014 IL CENTENARI DES BAUSIIS E DE VERGOGNE. Profugancis /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Grafie uficiâl de lenghe furlane
La grafie uficiâl de lenghe furlane e je stade decretade cun leç regjonâl 15 dal 1996 dulà che si stabilìs che nome cheste grafie si podarâ doprâle tai ats publics e te toponomastiche. No dome, a ven ancje proibît cualsisei finanziament public a libris di scuele o a cors di insegnament che no dopredin cheste grafie.
Cemût che je nassude la grafie uficiâl[cambie | modifiche il codiç]
Di cuant che si à scomençât a scrivi par furlan si à vût il probleme di rivâ a scrivilu. L'alfabet latin nol bastave par rivâ a segnâ ducj i suns e i varis scritôrs a vevin ognidun di inventâsi un sisteme. Tal 1986 il linguist catalan Xavier Lamuela al à elaborât, par cont de Provincie di Udin, un sisteme di grafie complet par normalizâ il mût di scrivi il furlan. La propueste di Lamuela e jere une evoluzion de scriture doprade de Societât Filologjiche Furlane cun cualchi gambiament par rindi la scriture plui coerente. Dal 1986 al 1996 a son stâts fats un grum di discussions pro e cuintri cheste grafie, e, dopo un ricors de stesse Filologjiche Furlane la grafie uficiâl e je deventade che proponude di Lamuela cun dôs diferencis proviodudis de Leç 15:
- al ven bandonât il digram ts che al devente z in inizi o in cuarp di peraule (par esempli zovin).
- la q, che no si doprave, si pues doprâ te toponomastiche o tai nons storics tant che Aquilee, Sant Quarin o Marquart.
Carateristichis[cambie | modifiche il codiç]
La grafie e dopre i 26 segns dal alfabet furlan plui 7 digrams, ven a stâi grops di doi segns che a si lein tant che un sun sôl. I digrams a son:
- ch – par esempli machine
- gh – par esempli aghe
- ‘s – che al è un esse dolce come in ‘save o in ‘Sef
- ss – come in scusse
- gn – come in gnogno o in gnotul
- cj – che al fâs il carateristic sun furlan di cjan o ducj.
- gj - che al fâs il carateristic sun furlan di gjat o gjen
I ultins doi a son carateristics dal furlan e a no esistin in altris lenghis romanzis come par esempli intal talian.
La grafie par scrivi intes varietâts[cambie | modifiche il codiç]
Articul principâl: la scriture des varietâts
La grafie uficiâl a permet di scrivi sedi il furlan standard che lis varietâts. Par rivâ a scrivi i suns che a son presints tes varietâts ma no tal furlan comun si puedin doprâ dai digrams a pueste:
- th pal sun interdintâl sort
- dh pal sun interdintâl sonôr
- sj, ssj, sj pal sun sibilant palatâl sort
- ‘sj e sj pal sun sibilant palatâl sonôr
Leams[cambie | modifiche il codiç]
Grafie uficiâl de lenghe furlane
Vôs leadis[cambie | modifiche il codiç]


text:
A son passâts 5 agns dal sô ultin lavôr “Eppure ti vedo ancora” che la cjantautore Priska e ven fûr cuntun gnûf disc: “Souvenir de Printemps” (etichete indipendente “La Chouette”), presentât ai 28 di Avost a Vençon. Vot tocs par francês, talian e furlan, cun jê ae vôs, ghitare classiche, acustiche e eletriche, bas, tastieris e omnichord; Luca Brunetti ae ghitare eletriche, bas, tastieris e programazion e Louis Armato ospit cu la sô ghitare acustiche tal toc Ailleurs. La artiste di Pluver, che e je ancje professore di ghitare tes scuelis mediis a orientament musicâl de provincie di Udin, e je nassude in France e feveli lis trê lenghis.
–––
Priska, ti cjatìn daspò di 5 agns. Ce âstu fat in dut chest timp?
O soi simpri lade indenant a sunâ. O soi stade invidade a esibîmi ancje in Slovenie, Svuizare e France. E o ai simpri regjistrât, scrit… scrit e regjistrât in chescj agns. Il risultât al è “Souvenir de Printemps” (ricuart de Vierte), che o ai scrit i tescj e lis musichis.
–––
Ce rapresential pe tô cariere di artiste chest gnûf lavôr?
Rispiet a chei altris cd, i gnûfs tocs a son plui “pop”, e cun plui rangjaments. Al è un lavôr che o ai curât tai detais, cu la colaborazion di Luca Brunetti, che al è ancje curadôr de grafiche dal disc.
–––
Di ce contino i tocs?
I tescj a fevelin di sensazions, par esempli Hajra al è un ritornel che mi soi insumiade une gnot. Cirint su Internet o soi capitade sul non di Hajra Catic, femine bosgnache che e à pierdût l’om e il fi in timp de vuere de ex Jugoslavie. Mi soi ispirade ae sô storie dramatiche par scrivi une cjançon di amôr li che il so om i fevele. O pûr in Fatina, che e je une ninenane par adults, o Le nouvel an li che une femine e fevele a une frutine e i augure di jessi sburtade dal vint di Nordest e niçade des ondis celestis. I tescj a son dispès onirics, parcè che si sposin benon cu la mê musiche.
–––
Cemût mai la sielte des trê lenghis?
Jo o soi nassude in France e fin a 6 agns o ai cjacarât dome par francês. Po cui miei o sin tornâts in Friûl e alore a son rivâts il furlan e dopo il talian. O dopri lis trê lenghis pes mês produzions, e la sielte di une o di chê altre e ven dade de musiche: al è il sun che mi puarte di une bande o di chê altre, che mi ispire. Il francês al è chel che o dopri di plui, parcè che la sô dolcece si adate ben ae musiche che o fâs.
–––
Al è dome un toc par furlan. Cemût isal nassût?
Mi impensi che o vevi cjatade la musiche, e la sielte di scrivilu par furlan e je stade imediade. No ai vût dubis che il toc Lontan, che al cjacare dai timps cuant che al è facil fâ promessis che però no laran lontan, un toc malinconic, nostalgjic, al fos par furlan. Dificil spiegâ il parcè, ma o sint sunâ e o capìs la lenghe plui adate.
–––
Dulà podìno scoltâti?
Ai 16 di Otubar o sunarai i tocs dal gnûf cd a La Girada di Udin. Par tignîus inzornâts al è ancje il gno sît www.priskamusic.com. ❚
DISCOGRAFIE
Diplomade in ghitare classiche al Conservatori di Udin, tal 2004 Priska Benelli e tache une colaborazion cul cjantautôr Lino Straulino. Al nas cussì il prin disc “La fureur de Papavoine” (etichete Nota, 2006). Tal 2010 al ven fûr “Eppure ti vedo ancora” (Nota), publicazion di 12 cjançons, li che Priska e je autore des musichis e di part dai tescj (chei altris a son di Lino Straulino e Alessandro Hellmann). Il 2015 al è l’an di “Souvenir de Printemps” (etichete indipendente “La Chouette”): 8 tocs par francês, talian e furlan. ❚
Natascia Gragano
Svolte Pop par Priska, ma dome cuntun toc par furlan: il gnûf disc............
A son passâts 5 agns dal sô ultin lavôr “Eppure ti vedo ancora” che la cjantautore Priska e ven fûr cuntun gnûf disc: “Souvenir de Printemps” (etichete indipendente “La Chouette”), presentât ai 28 di Avost a Vençon. Vot tocs par francês, talian e furlan, cun jê ae vôs, ghitare classiche, acustiche e eletriche, bas, tastieris e omnichord; Luca Brunetti ae ghitare eletriche, bas, tastieris e programazion e Louis Armato ospit cu la sô ghitare acustiche tal toc Ailleurs. La artiste di Pluver, che e je ancje professore di ghitare tes scuelis mediis a orientament musicâl de provincie di Udin, e je nassude in France e feveli lis trê lenghis.


text:
Alde re te deiča: li żidi di ąijai di te tanza, mi peruonżie; li rori ořěr di e pe tearet, mi iel icuşi; efare co pacře iel curen, i i te męon nodeatai di cufą měit feinni no pe meařu me ořišul; daj e patsi iţzmecuei in e anmeni pefant; li pessutre vercunno eo dezde in ąonşalai di unapsi az paze, re e inapesuei di te mea edeoe; ti rituljsi ro tit in e ze decut, cuĭcei azai onşalai nje potcu, tastăltri ĭ, ti pazisi nje no duše, je tecui di si onno...
Alde re te deiča: li it za zaltri fumecu ie pe ficilru seri mirit... inde cozre ver li curišo gean.
Alde re te deiča.


text:
Cjarte dal servizi
La Cjarte dal Servizi e fisse i principis e i criteris par furnî il servizi; e je duncje un element integratîf dal contrat di furnidure e e sotlinie la atenzion aes dibisugnis de utence.
Ogni an Irisacqua e fâs un control su la cualitât dal servizi ufiert ai utents mediant di un sisteme di monitorament là che a vegnin scandaiadis e confrontadis lis prestazions dadis fûr cui criteris fissâts de Cjarte dal servizi e i reclams dai utents cu la gjestion e classificazion dai stes.
Su la fonde des informazions ricueltis, ai 31 di Març di ogni an e je publicade la Relazion su la Cjarte dal Servizi dulà che a vegnin pandûts i nivei di osservance dai riferiments che si à otignût tal cors dal an, segnant lis eventuâls resons di inosservancis, e lis azions par miorâ ce che si à fat.
Irisacqua e fâs periodichementri ancje un scandai demoscopic mediant la soministrazion di un cuistionari a un grup di utents cun chê di verificâ la percezion dal servizi e i eventuâi scostaments rispiet aes lôr spietis.
Il fin dal cuistionari al è chel di dâ une mape strategjiche dai ponts di fuarce e di debolece dal servizi ufiert e ancje une indicazion puntuâl su chês che a son lis spietis de clientele par un miorament dai riferiments cualitatîfs.


text:
La Grande Vuere e je ancje la Grande Bausie pal Friûl, la sô int e la sô storie.
✽✽ No si stracarìn mai di denunziâlu e di fâ front cu lis nestris fuarcis ae propagande tricolôr che e spant a plenis mans une retoriche plene di cidinôrs e omissions.
✽✽ Ma par justificâ chest so agjî e cole dispès in falsetâts cussì gruessis che a colpissin chê stesse imagjin che in chescj cent agns e à cirût di costruî sedi a nivel di propagande che di divulgazion popolâr.
✽✽ Us puarti un esempli par sclarî cemût che il nazionalisim talian nol vedi nissune vergogne su cemût presentâ chel che nô furlans, e no dome, o varessin di calcolâ simpri un maçalizi inutil e par chel che nus rivuarde plui di dongje une vuere tra fîs di un stes popul.
✽✽ Mi è capitât, par câs pûr e no par sielte, di cjatâmi devant di une mostre che e figure lis primis pagjinis de Domenica del Corriere publicadis in chei agns avilîts. Lassìn pierdi il tono e i contignûts des didascaliis che a acompagnin lis ilustrazions in prime pagjine dal dissegnadôr famôs Beltrame là che i austriacs a son presentâts tant che bandîts triscj e vonde e metìnsi a viodi ben l’ultim cuadri in mostre: al rivuarde la mari dal milite ignoto e la deposizion dal cadavar al Vittoriale di Rome. Si clamave Marie Bergamas, e jere nassude a Gardiscje e duncje in chê volte citadine dal Imperi. Intal Otubar dal 1921 al partì di Aquilee il tren che traviers dute la Italie al rivà fint ae capitâl.
✽✽ Inte didascalie e risulte tant che «la triestina Maria Bergamas», scancelant la sô nassite cun chê di meti dongje in maniere palese i sintiments dismovûts di chel avigniment al rûl de «citât martare».
✽✽ Il stes metodi al ven doprât par un altri lûc simbul de retoriche chê Gurize che, intal celebrâ chê che le clamin “liberazion”, no si fâs nissune alusion ai bombardaments talians che le àn distrute e nancje che si à il pudôr di motivâ il fat che i simbui dal imperi austro ongjarês a son stâts cambiâts cul leon di Sant Marc, cuasi a afermâ une continuitât storiche cu la Serenissime, e duncje la Italie.
✽✽ Pecjât che su la Contee di Gurize, Vignesie no ves mai podût alçâ sù la sô bandiere.
✒ Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il Tiramisù al è stât ricognossût tant che prodot tradizionâl dal Friûl-Vignesie Julie. Il dolç, che al à fat il zîr dal mont, al è stât metût dentri, su domande de Regjon (cuntune istance che e rivave de delegazion di Udin de Academie Taliane de Cusine/Accademia Italiana della Cucina), inte liste dai Prodots agroalimentârs tradizionâi/Prodotti agroalimentari tradizionali clamâts ancje PAT, e ricognossût tant che carateristic dal teritori. Cuntun decret dal Ministeri pes Politichis agriculis, alimentârs e forestâls e je stade inzornade la liste nazionâl dai prodots agroalimentârs regjonâi, cul dolç intes sôs versions storichementri origjinariis dal Friûl: chê cjargnele, cognossude tant che Tiramisù o Tirimi sù, un tai al mascarpon nassût a Tumieç intai agns 1950 intal albierc ristorant Roma; e chê bisiache, semifrêt inte tace cognossût tant che Coppa Vetturino Tìrime su, nassût simpri tai agns ’50 te Tratorie al Vetturino di Pieris, in provincie di Gurize.
I prodots certificâts tal teritori dal Friûl a son: il persut crût di Sant Denêl DOP, il formadi Montasio DOP, la Broade DOP e il persut di Sauris IGP. La tipicitât dai prodots locâi e je une ricjece massime pai abitants de Regjon: lis robis di mangjâ e di bevi tipichis dal teritori a son il risultât di une culture milenarie che e rapresente une identitât particolâr (a son chei prodots che a vegnin fûr di tradizions contadinis e des monts). Pai turiscj, invezit, i prodots agroalimentârs tipics locâi, prime di chei de cusine, a son il mieç pui facil e economic di scomençâ a cognossi la culture di un popul e la sô tiere, e di insiorâ la anime.
Il Tiramisù e i PAT a son chei prodots ricognossûts dal Ministeri pes Politichis agriculis, in colaborazion cu lis Regjons, dulà che metodi di lavorazion, di conservazion e di stagjonadure a son fats intun teritori, in maniere omogjenie cuntune procedure tradizionâl, par un timp continuatîf di almancul 25 agns. Chest certificât al ricognòs il non e la esistence, al met in lûs la apartignince storiche a un teritori e al smire a un ricognossiment pal avignî ancjemò plui impuartant: la strade pe regjistrazion europeane DOP/IGP. In Friûl-Vignesie Julie al è il câs de Broade, che e à vût il ricognossiment DOP, e de Pitina cu la domande di regjistrazion IGP su la taule de Comission Europeane a Brussel.
Si fevele de tutele ancje pe denominazion dal frico, plat rapresentatîf regjonâl che al à bisugne di jessi difindût dal marcjât forest. La pitance sauride e je un prodot storic, come che a testemoniin documents de Ete di Mieç, e al ven realizât cun ingredients dal teritori, cuasi ducj che a àn la tutele des origjins. Il probleme al che vuê cui che al vûl al pues produsilu, che e sedi une aziende cinese, siciliane, olandese o taliane (come il câs di une dite di Brescia che e vent une tipologjie di snack crostulin). Dut chest al inflame la polemiche e tocje cirî di fâ alc al plui prest: il plat al à di jessi tutelât. Une tutele che devente urgjente, stant che a New York – notizie dal mês passât – un zovin chef al sta fasint il Frico cul ‘cheddar’ (un modonut di formadi doprât tai Paîs anglofons che il colôr al tire sul narançon, ndr) e cu… lis sioris! Diu nus vuardi!
di Sara Palluello
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“LIZÊR” E…_Tai ultins agns e je di mode il soft tourisim, che voltât dal inglês al sarès “turisim lizêr, plasevul”, passant lis feriis in puescj li che si rive adore a rilassâsi framieç de nature. E la Slovenie e somee un paîs fat di pueste pai turiscj cun cheste intenzion, jessint i slovens rivâts adore a mantignî inmò in dì di vuê un rispiet disìn cussì “asburgjic” viers la tiere, i flums, i lâcs e viers plantis e animâi.
“ALTERNATÎF”_ Cheste int che e cîr di passâ lis feriis in maniere alternative, fûr dal grant zîr des localitâts che si cjatin ben o mâl ripuartadis su dutis lis vuidis, e pues gjoldi de oportunitât di vivi par un ciert periodi tune cjase storiche adun cui proprietaris de abitazion, che le tegnin cont stant atents a conservâ lis struturis, la mobilie e ducj i piçui particolârs che le rindin uniche, cun chê di vuardâ la ereditât culturâl dal lûc. Tal stes timp, il dâ acet ae int che e rive di fûr e je za di timp deventade une valide ocasion par dâ lavôr ancje a cui che nol vîf tai centris turistics plui cognossûts.
TRADIZION_ Di chestis residencis storichis, 11 si cjatin adun dentri te associazion Hiše s Tradicijo (in sens leterâl al sarès “Cjasis cun Tradizion”, vâl a dî “Cjasis Tradizionâls”). Si trate di abitazions, viertis pai turiscj dut l’an, sparniçadis dal confin cu la Ongjarie al Adriatic. A son dividudis in trê categoriis, ven a stâi: cjistiei, cjasis in tignudis di campagne e costruzions rurâls. ’Nd è pardabon di ogni sorte, li che ognidun al pues sielzi stant aes sôs preferencis e esigjencis; ce che al ven sigurât de associazion al è il bon acet e il contat personâl di bande dai proprietaris, la alte cualitât dai furniments, il mangjâ e bevi san e tradizionâl, lis plusoris ocasions par polsâ, straviâsi e fâ sport.
ANTIGHIS_ Lis dôs cjasis plui antighis a àn passe 400 agns: une e je la cjase Ločnikar a Zreče dongje Maribor, su lis culinis dal Pohorje, li che si pues visitâ il lâc Črno e in plui lis termis e il centri schiistic locâl. Chê altre residence e je cjase Želinc, che si cjate su la confluence dai flums Idrijca e Cerknica dongje Cerkno, pôcs chilometris a Soreli jevât di Tolmin.
SCHI_ Se us interesse il mont dal schi, te cjase tirade sù tal 1857 a Nova vas, cualchi chilometri a Soreli jevât di Postumie, si cjatin in mostre i furniments dai prins schiadôrs slovens, cemût che al à vût contât pe prime volte l’innomenât scritôr sloven Valvasor te sô opare dal 1689 “La glorie dal ducât dal Cragn”.
MÂR_ Se invezit us plâs il mâr, ancje fûr de stagjon cjalde, e je la Cjase dal Sâl tal cûr dal Parc naturâl des salinis di Sečovlje/Sicciole, a cuatri chilometris di Piran/Pirano e a doi dal confin cu la Cravuazie. Dal secul XIX culì a vivevin i lavoradôrs che a tiravin dongje il sâl su la rive dal Adriatic; cumò al è un stâ viert ai turiscj, cuntune visuâl maraveose sul mâr.
EUROTRAD_ La socie Hiše s Tradicijo, dutun cun associazions di cjasis storichis di altris cinc paîs (Portugal, Irlande, France, Ream Unît e Olande), e fâs part dal Europe TraditionÆ Consortium, nassût par prudelâ lis residencis storichis dal Continent Vieri. Midiant il Progjet Eurotrad, finanziât de Union europeane traviers il plan Interreg IIIC, si son zontadis sociis di Spagne, Austrie, Ongjarie e Italie (la uniche associazion si cjate in Friûl, “Case della Tradizione”, cun sede tal cjistiel Savorgnan di Brazzà a Sante Margarite di Morùs). Par vê plui informazions, lait sul sît internet (par sloven e par inglês)
www.hisestradicijo.com. ■
Alessio Potocco
SLOVENIE. Cemût fâ turisim alternatîf in Slovenie............
“LIZÊR” E…_Tai ultins agns e je di mode il soft tourisim, che voltât dal inglês al sarès “turisim lizêr, plasevul”, passant lis feriis in puescj li che si rive adore a rilassâsi framieç de nature. E la Slovenie e somee un paîs fat di pueste pai turiscj cun cheste intenzion, jessint i slovens rivâts adore a mantignî inmò in dì di vuê un rispiet disìn cussì “asburgjic” viers la tiere, i flums, i lâcs e viers plantis e animâi.


text:
Giuseppe Verdi
Josef Verdi, par talian Giuseppe Verdi (Roncole di Bussêt, 10 Otubar 1813 - Milan, 27 Zenâr 1901), al fo un compositôr talian, un dai plui impuartants di ducj tal camp de opare liriche.
Biografie[cambie | modifiche il codiç]
I prins agns[cambie | modifiche il codiç]
Nassût tal paîs di Roncole, in Emilie, tal 1813 intune famee de int basse, al scomençà a scrivi musiche za di fantat: tal 1828 e fo sunade tal teatri di Bussêt une sô sinfonìe, doprade come pieç iniziâl pal Barbîr di Sivilie al puest di chê originâl di Rossini. Intant al scomençà a studiâ cul mestri Vincenç Lavigna a Milan, dopo jessi stât scartât dal conservatori, e tal 1836 al maridà Margarite Barezzi, che e murì tal 1840, in timp par daj doi fis, ducj muarts di fruts.
Il periodi dal fervôr operistic[cambie | modifiche il codiç]
Tal 1839 e le in scene ae Scjale di Milan la prime opare di Verdi, l'Obert, cont di San Bonifacio: par vie dal suces discret, l'impresari dal teatri j de di scrivi gnovis oparis. Chel al scomençà cun Un dì di regn, une comedie che e fasè scufe, e, tal 1842, cul Nabucco, un suces clamorôs: uçât dal triomf, al le indenant fin al 1862 a componi un bon numar di melodrams, cun framieç cualchidun dai plui innomenâts, come il Rigolet, Il trobadôr e La straviade, e vignint a jessi tra i compositôrs plui impuartants dal so timp. Tal 1861 al fo ancje elet ae camare dai deputâts, di moderât liberal che al jere (al veve simpri sapuartât la unitât de Italie).[1].
I ultins agns[cambie | modifiche il codiç]
Dopo La fuarce dal destin (1862), fin al 1871 al componè dome il Don Carli (1867), ma intant al modificà doi oparis che al veve za scrit; intant, in chel slambri dal Votcent a rivavin un grum di novitâts dal teatri musicâl francês e todesc: Verdi e supave chestis gambiaments dal lengaç musicâl e al francjave lis tecnichis di composizion. Al tornà a meti in sene oparis gnovis tal 1871, cuant che il chedivè d'Egjit j 'nd' comissionà une par screâ il canâl di Suez, che al veve fat sgjavâ juste in chel an: Verdi al scrivè l'Aide, che e fo un grant suces. Al le inant a modificâ oparis che al veve scrit cuant che al jere plui zovin e a componi sunadis, come il Requiem pe muart di Manzoni (1874). Tal istes an al fo nominât senadôr[2], mantignint la cjarghe fintremai sô passade. I ultims melodrams a forin l'Otel (1887) e il Falstaff (1893), altris doi grancj suces. Al murì a Milan tal 1901.
Il stîl[cambie | modifiche il codiç]
Verdi al è simpri stât preseât dal public plui che dai critics. La sô musiche e je influençade soredut dai composidôrs de tradizion vocal taliane (vadì Rossini, Bellini e Donizetti) e ancje di chei barocs (Benedet Marcello e Jacum Carissimi) e di Zuan di Palestrine; l'ispirazion e je romantiche, supant influencis sedi dai autôrs talians, come Manzoni, sedi di chei forescj, come Schiller e Byron. Al veve ancje un leam fuart cun Shakespeare. Dal forest al cjapà lis gnovis ideis di Wagner come ocasion di fâ rifles su la sô musiche e di introdusi novitâts, ma cence simiotâlu: lu si viôt tes ultimis tre oparis (l'Aide e, soredut, l'Otel e il Falstaff). Verdi al meteve dut al servizi dal bon funzionament de dramaturgie, cirint di creâ un leam stret tra lis peraulis dal libret e la musiche e di matignî la unitât dramatiche, atent plui a la unitât di azion che a chês di timp e a di lûc; al parave dentri ancje soluzions facilis, come ritmis populârs e côrs cun dome une vôs, benintindût che a contribuissino a la situazion dramatiche.
Al mantignive un control stret su la regìe e su la composizion dai librets.
Oparis[cambie | modifiche il codiç]
Di dutis lis sôs oparis, dome doi a son comediis, vadì Un dì di regn e il Falstaff.
Achì une liste complete:
- Obert, cont di San Bonifacio (1839, par talian Oberto, conte di San Bonifacio)
- Un dì di regn (1840, par talian Un giorno di regno; e je cognossude ancje come Il fint Stanislau, Il finto Stanislao). E fasè scufe.
- Nabucodonosor (1842, par solit clamât Nabucco). Al fo il prim grant suces di Verdi
- I Lombarts ae prime crosade (1843, par talian I Lombardi alla prima crociata).
- Ernani (1844)
- I doi Foscari (1844, par talian I due Foscari)
- Zuane d'Arc (1845, par talian Giovanna d'Arco)
- Alzire (1845, par talian Alzira). Un insuces; Verdi al disè che e je "dute brute".
- Itile (1846, par talian Attila)
- Macbeth (1847)
- I ladrons (1847, par talian I masnadieri)
- Jerusalem (1847). L'originâl al è in francês
- Il corsâr (1848, par talian Il corsaro)
- La batae di Legnan (1849, par talian La battaglia di Legnano)
- Luise Miller (1849, par talian Luisa Miller)
- Stifeli (1850, par talian Stiffelio). E je une seconde version che si clame Arolt (Aroldo)
- Rigolet (1851, par talian Rigoletto)
- Il trobadôr (1853, par talian Il trovatore)
- La straviade (1838, par talian La traviata)
- I gjespui sicilians (1855, par francês Les vêpres siciliennes). L'originâl al è in francês.
- Simon Boccanegra (1857)
- Un bal in mascare (1859, par talian Un ballo in maschera)
- La fuarce dal destin (1862, par talian La forza del destino)
- Don Carli (1867, par francês Don Carlos). La version originâl al è in francês.
- Aide (1871, par talian Aida)
- Otel (1887, par talian Otello)
- Falstaff (1893).
Notis[cambie | modifiche il codiç]
- ↑ Giuseppe Verdi, storia.camera.it
- ↑ Verdi Giuseppe, notes9.senato.it
Bibliografie[cambie | modifiche il codiç]
- Dizionario dell'opera lirica, Firenze, Vallecchi, 1974
Leams esternis[cambie | modifiche il codiç]
- Vérdi, Giuseppe, treccani.it


text:
De Grecie ae Catalogne a rivin “lezions” buinis par ducj
L’apontament “Improibît fevelâ”, inmaneât de Agjenzie Regjonâl pe Lenghe Furlane ai 11 di Mai te suaze dal festival vicino/lontano, al à permetût di confrontâ diviersis realtâts minorizadis dentri e fûr de Europe. Tra i elements jessûts de discussion a meretin marcâts almancul trê: la dibisugne di cognossisi di plui e miôr tra minorancis, il faliment des istituzions europeanis tal difindi i dirits des nazionalitâts minorizadis, la impuartance de integrazion dai migrants tes comunitâts di minorance.
Il prin element di notâ al è trop pôc che, te ete des rêts sociâls e des gnovis 24 oris su 24, si cognòs de realtât des comunitâts minorizadis. Par solit, juste par fâ un esempli, si tint a associâ il dinei dai dirits des minorancis e il centralisim al Stât francês là che invezit, a fuarce di lotis, no mancjin spazis di autoguvier e misuris di tutele pes lenghis minorizadis. Cuasi nissun invezit al sa ce che al sucêt in Grecie là che si à, cun dute probabilitât, la situazion piês dentri de Union Europeane. Alì, di fat, l’implant ideologjic dal Stât al reste inmò chel dal secul XIX fondât suntun popul sôl, suntune religjon sole e suntune lenghe sole. Al sucêt cussì che ducj i partîts si cjatin in cunvigne tal dineâ che dentri dai confins statâi si vedi olme di minorance. La uniche ecezion, imponude dai acuardis di pâs cu la Turchie, e inten la concession di cualchi dirit ai musulmans de Tracie. Concession che però e devente ancje chê ocasion di opression par vie che si impon l’ûs dal turc ancje a ducj chei musulmans che a àn come lenghe proprie il pomac (lenghe slave de Tracie setentrionâl).
Lis politichis di elenizazion sfuarçade, il dinei dai dirits e fintremai de esistence des minorancis nazionâls, lis violencis e lis persecuzions cuintri dai militants di chestis comunitâts no son plui cussì brutâls come chês metudis in at te prime metât dal secul XX, ma a van dilunc a jessi, magari cussì no, di plene atualitât. Lu à contât a Udin la ativiste de minorance macedone, Eugenia Natsoulidou, ma si lu à viodût benon ancje cu la agression patide ai 20 di Mai dal sindic di Tessaloniche, Yiannis Boutaris, membri de comunitât valache e promotôr di politichis di inclusion des minorancis nazionâls e religjosis.
Il cidin des istituzions europeanis su la situazion greghe al fâs il pâr cul compuartament mostrât denant dal procès di autodeterminazion de Catalogne e massime des violencis de polizie spagnole in ocasion dal referendum dal Prin di Otubar e de repression judiziarie che i à vignude daûr. A son masse lis voltis che si à viodût la Comission europeane tasê o pûr sostignî i guviers statâi e lassâur cjamp libar ancje cuant che i passin parsore a chei valôrs di democrazie, di avualiance e di libertât che a pretindin di difindi, par pensâ che a sedin dome incidents di percors. Al è clâr aromai che la Union Europeane e rapresente dome i interès dai guviers statâi che le componin e no un sogjet indipendent in stât di tutelâ i dirits dai citadins e des comunitâts linguistichis e nazionâls che a vivin dentri dai siei confins.
Propite la vicende catalane e certifiche il faliment des istituzions europeanis. Cussì, intant che lis magjistraturis dai singui Stâts a fasin colâ une daûr di chê altre lis acusis dai judiçs spagnûi e a refudin di estradâ i politics catalans in esili, intant che Amnesty International e denuncie i pidiments o fintremai la mancjance di investigazions su lis violencis dal Prin di Otubar, la Comission e il Parlament europeans no son nancje bogns di fâ buine une mozion di censure pal compuartament des istituzions spagnolis.
Un tierç element di interès jessût dal incuintri di Udin si riferìs aes politichis metudis in vore tai confronts dai migrants cui esemplis che a rivin dal Quebec e de Catalogne. Tal prin câs, lis sieltis fatis dai francofons, massime sul imprin, a jerin indreçadis a tignî a distance i migrants (ancje chei plui “compatibii” par lenghe e religjon tant che i talians): un erôr paiât cjâr in ocasion dal ultin referendum su la indipendence là che il vôt de comunitât taliane al è stât decisîf pe sconfite. Lis istituzions autonomis catalanis invezit a son stadis atentis fin dal principi tal svilupâ percors politics, sociâi e scolastics di integrazion dai migrants. Par rindisi cont che la strade sielzude e je daûr a paiâ, al baste partecipâ a cualchidune des manifestazions pe indipendence de Catalogne.
Si trate di temis che a meretaressin di jessi frontâts plui a fonts, ma che, chel istès, a permetin di rigjavâ cualchi indreçament, o sei: spietâsi di mancul di chestis istituzions comunitariis e lavorâ dal bas par fâ sù un model diferent di Europe, infuartî o svilupâ gnovis rêts di contat e di solidarietât cun chês altris comunitâts minorizadis, e impegnâsi par integrâ ben i migrants tes comunitâts locâls. Propuestis di azion che a puedin simpri tornâ buinis par cui che, ancje in Friûl, al lavore a pro dai dirits e dal autoguvier des comunitâts minorizadis.
di Carli Pup
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Di cuant che o ai passade la adolessence, molâts i zûcs e i mîts di infanzie e di zoventût, la peraule «erois» no mi plâs gran. E descrîf par solit oms celebrâts massime parcè che a àn vinçût, magnificâts dai lôr amîs vincidôrs, e dut par convinci il popul di alc. E descrîf la storie di chescj oms, che e je une storie che e passe simpri parsore de int, parsore di altris oms.
Cussì alore, o sint plui dongje la frase tant citade che Bertolt Brecht al met in bocje a Galileu tal so drame teatrâl «Vite di Galileu». Un dai students di Galileu, di non Andree, i dîs al so mestri: «Disgraciât il Paîs che nol à erois»; lui i rispuint: «No, beât il Paîs che nol à dibisugne di erois.»
Galileu tal drame le doprave in sô difese, parcè che nol fo tant eroi cuant che al abiurà lis sôs ideis par continuâ a studiâ.
RETORICHE_ La frase e je deventade innomenade e une vore citade parcè che e met sot judizi la figure dal eroi, che nol ven plui celebrât cence jessi metût in discussion. Parcè chest? Parcè che aromai o sin usâts a pensâle in maniere «postmoderne»: «Il Postmodernisim al è incredulitât pes metanarazions» al à scrit Jean-François Lyotard. Ven a stâi, che aromai cuant che un stât o cualchidun al tache a batile cuntun eroi, si tache a nasâ puce di brusât daûr. Aromai la metanarazion che al fevele Lyotard e à svuedât di plante fûr il significât nobil de peraule eroi e nus e fâs sintî dome che retoriche.
O NO RETORICHE_ Tal câs dal popul furlan, plui si va indevant a alçâ la tele de sô «storie platade», plui e cole cheste difidence. Si podìn rindi cont che achì si fevele di erois vêrs: protagoniscj di sacrificis e ats di coraç, che a àn pensât a batisi pal popul furlan e pe sô autonomie, cence domandâ nuie in cambi, par convinzion.
Par fortune, in timps modernis no je in zûc la vite come che al fo par Marc di Morùs. Ma patî l’esili, sacrificis di cariere, di promozion sociâl, chel sì. Nol conven jessi furlanist e «la int, magari cussì no, ti ven daûr cuant che e viôt che i torne cont. I prins a àn di lâ indenant par fede, par vocazion, cence pratindi nuie» (Felix Marchi).
Nol conven a viodi il presint, parcè che dopo la storie e fâs la sô justizie, ancje la storie dai popui tibiâts: e duncje di chescj «erois» nô si visìn, e o vin il dovê di fâlu ancje miôr. A chei che ur àn fat cuintri, forsit i àn intitulade une strade, ma e je une memorie frede come un cartel che prime o dopo si inrusinìs.
P.S. DI SCUSIS_ O domandìn za idealmentri scuse par chei che no vin rivât a nomenâ tal speciâl, che al è dome – come al solit – un spont par rifleti. Par fortune i oms che si son batûts pe autonomie dal Friûl a son cetancj di plui; indi è cetancj che si à di dâur inmò la lûs che a mertin, e cetancj ancjemò di scuvierzi parcè che a son stâts platâts dai parons di turni.
Dree Venier
L’EDITORIÂL – La memorie dai erois vêrs............
Di cuant che o ai passade la adolessence, molâts i zûcs e i mîts di infanzie e di zoventût, la peraule «erois» no mi plâs gran. E descrîf par solit oms celebrâts massime parcè che a àn vinçût, magnificâts dai lôr amîs vincidôrs, e dut par convinci il popul di alc. E descrîf la storie di chescj oms, che e je une storie che e passe simpri parsore de int, parsore di altris oms.


text:
Che la Glesie Catoliche e abraçàs il creât intîr si lu capìs dal so non, in grêc “katholikòs”, vâl a dî “universâl”. Te gnot fra i 7 e i 8 di Avrîl, o vin vude conferme di chest, stant che ancje la leture de Bibie par furlan e je stade mondiâl, in graciis de volontât dal Circul Alef di Colonia Caroya che al à partecipât ae manifestazion cun vot volontaris. Si è tratât di furlans di cuarte e di cuinte gjenerazion, dissendents di chei emigrants che 133 agns indaûr a àn fondade la gnove citât tai cjamps de provincie di Cordoba, in Argjentine. Luca Peresson, dal comitât tecnic sientific de ARLeF, e Claudio Roya, President dal Circul Alef Carojense, a àn organizât la leture par furlan e dute la regjistrazion audio e video in cinc glesiis significativis pai furlans di Argjentine.
ZACARIE A COLONIA CAROYA_ La sorprese pal auditori dal Oratori de Puritât di Udin e je rivade cuant che, al puest dal letorin, al è stât instalât un televisôrs dulà che e je stade trasmetude la leture transoceaniche. Il libri di Zacarie – dulà che a son evidents i riferiments ae lontanance de Patrie – al è stât protagonist de diferide. Zovine la scuadre dai letôrs: Diego Bovo, 32 agns, al à preparât i cjapitui 1-2 te Glesie “Nuestra Señora de Lourdes” a Sant Durí a Colonia Vicente Agüero; Marcos Goy di 17 agns al à let i cjapitui 3-4 te Capele “Nuestra Señora del Rosario” di Colonia Caroya; Daniel Cargnelutti (37 agns) al à interpretât i cjapitui 5-6 e Lito Carrizo (52 agns) chei numar 7 e 8, ducj i doi te Glesie “Nuestra Señora de Monserrat” a Colonia Caroya; Edgar Toso (49 agns) il cjapitul 9 e Mickaela Toso (16 agns) i cjapitui 10-11 te Capele di “Estancia Jesuítica de Caroya” a Colonia Caroya. I cjapitui 11 e 12 a son stâts lets di Fernando Visintin (29 agns), il 13 e il 14 di Ariel Crangnolini te Glesie “Nuestra Señora de Lourdes” a Sant Durí, a Colonia Vicente Agüero.
DISTANCIS SCURTADIS, ANCJE TRA GJENERAZIONS_ Partecipant a cheste iniziative, i furlans di Colonia Caroya a àn dimostrât che, cul jutori des gnovis tecnologjiis al è pussibil eliminâ lis distancis fisichis tra i furlans sparniçâts pal mont.
Un vore preseade dai furlans de diaspore e je stade la pussibilitât di scoltâ e di viodi dute la leture midiant dal streaming di Radio Spazio 103. Il divari digjitâl tra gjenerazions al è stât eliminât: i nevôts a impiavin il computer e i nonos si metevin sentâts a spiegâ i pas dal test sacri. La leture continue de Bibie e à rivât a fâ tornâ a cjatâ il spirt antîc dal fogolâr, cu lis fameis furlanis ator dal computer a scoltâ il libri sacri. Il calôr uman al rivave no dal fûc dai çocs ma dal calôr di une lenghe cui siei acents, cui siei tons e lis sôs peraulis…
LA CONSEGNE DAI ATESTÂTS
Tal mês di Avost, il grup folcloric “Conjuntos Alegrie” di Colonia Caroya al jere in Friûl par partecipâ al “Festival dei cuori” di Tarcint.
Tra di lôr ancje Diego Bovo e Marcos Goy che a àn partecipât a la leture de Bibie.
I doi zovins a son stâts ricevûts inte sede de ARLeF, dulà che il President Lorenzo Zanon e il component dal consei di aministrazion Christian Romanini ur àn consegnât i atestâts di partecipazion. Un al jere ancje par Claudio Roya, il regjist che al à tignût i contats pe realizazion de leture a Colonia Caroya.
Al è stât un moment di grande emozion, come che a dimostrin ancje lis declarazions lassadis dai doi letôrs: «Al è stât par nô un onôr podê rapresentâ i furlans tal forest in chest event cussì preseôs pe culture e pe religjon, dant cun di plui un risalt fuart ae iniziative. Cun di plui, nus à permetût di vignî in Friûl, cognossint in maniere direte il teritori. Sperìn di tornâ in curt» al à dit Marcos plen di sperance.
Diego al à tornât a marcâ: «O soi stât contenton di cjapâ part ae leture parcè che dut chel che al inten la culture furlane e il furlan mi interesse: a pene che mi si fevele di furlan e Friûl o soi entusiast!»
Daniele Martina
SPECIÂL BIBIE – Une leture internazionâl in gracie de rêt............
Che la Glesie Catoliche e abraçàs il creât intîr si lu capìs dal so non, in grêc “katholikòs”, vâl a dî “universâl”. Te gnot fra i 7 e i 8 di Avrîl, o vin vude conferme di chest, stant che ancje la leture de Bibie par furlan e je stade mondiâl, in graciis de volontât dal Circul Alef di Colonia Caroya che al à partecipât ae manifestazion cun vot volontaris. Si è tratât di furlans di cuarte e di cuinte gjenerazion, dissendents di chei emigrants che 133 agns indaûr a àn fondade la gnove citât tai cjamps de provincie di Cordoba, in Argjentine. Luca Peresson, dal comitât tecnic sientific de ARLeF, e Claudio Roya, President dal Circul Alef Carojense, a àn organizât la leture par furlan e dute la regjistrazion audio e video in cinc glesiis significativis pai furlans di Argjentine.


text:
Scuele elementâr di San Scjefin di Buje
La classe cuarte di San Scjefin di Buje e à partecipât al Concors de SOMSI “Fevelìn di Buje” che al veve par teme l’Articul 1 de Costituzion “La Italie e je une Republiche fondade sul lavôr”.
I fruts par documentâsi a son lâts sul sît “Buje pôre nuje”, a àn let lis testemoneancis, a àn cjalât lis fotografiis stampadis dai libris di Pieri Menis “I morti per le vie del mondo” «emigranti per sempre», chês di Laura Nicoloso Pitzalis “Daûr des olmes dai nestris fornasîrs in Baviere “, e di Renzo Violoni " La Fontana del Fornaciaio", a àn fat une indagjine personâl cui nonos e i vicins di cjase e a àn tirât dongje dutis lis informazions e metût in vore cheste ativitât.
Un toc di storie di Buje che al à cjapât dentri i fruts, a cirî tal passât par capî miôr il presint!


text:
Vignût fûr cualchi mês indaûr, Manuâl critic pal ort-L’art da la jeche al è l’ultin lavôr di Stiefin Montello. Stant che il speciâl di chest numar de Patrie al è dedicât propit al ort, no podevin no tacâ cuntune interviste al autôr di chest volum juste “in teme”.
Stiefin, cemût isal nassût chest libri?
A son almancul uns 25 agns, in pratiche di cuant che o ai tacât a fâ il contadin, che o vevi voie di butâ jù un lavôr come chest.
Cemût mai cheste sielte alternative, fate a metât dai agns Otante?
Jo mi soi diplomât mestri, ma o vevi chê di deventâ contadin par vivi cu la tiere. E je stade une cjosse istintive, tant che gno pari, che si jere sfrancjât dal mont agricul deventant impleât comunâl a Roncjis, mi disè che o stavi tornant indaûr invezit di lâ indevant. Ma soredut jo o cirivi libertât: e tal ort tu puedis cjatâ dute la libertât che ti covente.
Parcè fevelâ dal ort in dì di vuê, tal secul vincjesim prin?
Prin di dut parcè che o vevi chê di apaiâ une me dibisugne artistiche. E po l’ort al è une metafore dal Univiers: un vêr compendi dal Univiers, cu lis sôs contradizions e i siei conflits. Magari cussì no, cumò o stin ducj corint svelts, e o vin pierdût il contat cu la nature. O resti scaturît, come che o ai scrit tal libri, cuant che un frut mi dîs di no vê mai viodût une plante di pomodoros dal vêr!
Cualchidun in Friûl vevial za fat prime di te un libri su chest argoment?
Che o savedi jo, tratantlu te maniere che lu ai tratât jo, no.
Tu âs fevelât dal ort come compendi dal Univiers, come che Nievo al disè fevelant dal Friûl. Parcè cheste definizion?
L’Ort, cu la “O” maiuscule, al rapresente la Nature, ancje cheste cu la “N” maiuscule. Di par se, l’Ort al à la sô tragjiche serenitât, e il gno intindiment al jere chel di puartâ la mê testemoneance cence vê chê di insegnâ un cualchi alc o di fâ filosofie a bon marcjât, impen dome par fevelâ de mê vision dal ort. Un pôc come i artiscj, ven a stâi cirî di fâ viodi une cjosse intun mût che fin a chel moment nissun le veve viodude.
Te jentrade dal libri tu disis di jessi un artist e di mertâ une lauree Honoris Causa in Agrarie…
Sì, jo mi ten un artist: un artist de jeche. Cun di fat l’ort furlan al è un tentatîf di opare di art. No par nuie, i orts a van curâts come fîs.
Isal ancjemò cussì pal ort furlan?
Il probleme di fonde al è che l’om nol rive plui a vivi in maniere naturâl. Noaltris cumò o pensìn dome in forme liniâr, une volte il timp nol finive mai par vie che al esisteve il concet di forme cicliche dai events: chest tacant de agriculture, cu lis sôs stagjons, i timps di madressiment e di racuelte, simpri chei an par an. L’ort al rispuint ad in plen a chest cicli temporâl: difat al cambie di minût in minût cuntune cierte regolaritât, al è un mont dinamic li che vite e muart si incrosin e si corin daûr cence padin. In dì di vuê invezit si vîf moment par moment, lant daûr di une linie continue: al è par chest che la culture contadine e sta disparint, se no je bielzà disparide.
Ce rapuart àno i Furlans cun chel che tu clamis il “compendi dal Univiers”?
A son dôs lis resons che mi fasin sintî un furlan: la prime e je parcè che o feveli furlan, la seconde parcè che o fâs l’ort. L’Ort, di gnûf cu la maiuscule, al è une part fondante de nestre culture, come la vilote par esempli. Par gno cont chel furlan al è un popul sparniçât, che si rimpine su alc di transitori e no materiâl come la lenghe, e su alc di materiâl come la tiere par creâsi une sô identitât.
In ducj i doi i câs, i leams a somein une vore fuarts.
Come che al è peât ae sô lenghe, il furlan i ten une vore ancje al so ort, piçul o grant che al sedi. Cemût mai, pal passât ma ancje cumò, lis cuestions che a àn a ce fâ cul ort a son chês che pe plui part a puartin a conflits fra confinants? Al è par chest, par vie che pal furlan l’ort al è une forme di vanitât. Une vanitât positive, cence deventâ pecjât, se un al ten l’ort par plasê so personâl e par apaiâsi; une vanitât che invezit e devente pecjât, stant a chel che e dîs la Glesie, se si trasforme in supierbie, metint in pîts une gare cun chei dongje, cui parincj e cui amîs par tignî l’ort curât miôr e che al produsi di plui.
Ma l’ort no puedial jessi ancje un lûc li che un al va par cjatâ serenitât?
Sigûr. I nestris vecjos a disevin e a disin ancjemò: “O voi tal ort”, ven a stâi intun puest dut gno, une isule li che nissun al pues jentrâ, un puest sierât li che un al cjate pâs e cidinôr.
La peraule “paradîs” e diven dal persian, e in origjin e stave par “cente, ort centât”. L’ort duncje al è la “cente sacre”, l’Eden stes al jere un zardin, o ben un ort. E po, stant la crisi economiche dal dì di vuê, l’ort stes al podarès tornâ a deventâ une font primarie pe mangjative come che al è stât fin dome a cualchi desene di agns indaûr.
Ce conseis puedistu dâ a cui che al volarès tacâ a tignî un ort?
Stâ daûr dal ort in maniere serie al è un afâr no di pôc, no si trate dome di un passetimp: bisugne savê meti adun art e tecniche. Come in dutis lis robis, no si pues improvisâ; ogni plante e à di jessi curade intune cierte maniere. Ma cence dâsi masse impuartance o ben dâsi cuintri se la pome o la verdure no ven ben: l’om al à di capî che la Nature e va indevant par so cont, noaltris o sin dome sussidiaris che a puedin dâi une man cence fâ masse dams.
Ce âstu tai tiei orts dongje Roncjis?
Jo o ai un etar e mieç di teren, cun tantis sieris cuviertis. O ten soredut sparcs e fraulis, ma ancje pomodoros, pevarons, fasûi, cauliflôrs.
Par coltâ lis plantis o dopri mancul robe chimiche che o pues; tant al dipent però des condizions dal timp. Chel che o vent la int lu mangje, e duncje no varès nancje il coragjo di dâur robe no nete. Dut câs, se la plante e patìs bisugne intervignî daurman te maniere juste. Par chel che al inten la agriculture biodinamiche, jo no le fâs, e duncje no mi permet di judicâle.
Se tu podessis tornâ a scrivi chest libri, ce zontaressistu o gjavaressistu?
A saressin stadis ancjemò tantis lis plantis di meti dentri, par esempli l’ardielut.
Cuale ise la tô plante preferide?
La fraule: e je di une bielece comovente par vie dal aspiet, dal colôr, dal savôr e ancje parcè che no cjape malatiis gravis. E je une tipiche plante feminine, come la angurie, l’ardielut, la verze, la cevole. Plantis masculinis a son invezit il pevaron, il sparc, il cudumar, l’ai.
E cumò, Stiefin, ce progjets âstu tal cjâf?
Mi plasarès tirâ fûr un spetacul teatrâl di chest libri. Dut in marilenghe, clâr.
Alessio Potocco
____________________________________
IL LIBRI
Pôc plui di cent pagjinis (108 pe precision) par un libri, come che lu definìs il stes autôr, “utopic”. Dal sigûr, Manuâl critic pal ort-L’art da la jeche (edizions Forum, presit 12) al à mil rimpins: di là dal jessi dome un libri di agriculture o ben sul ort, al à un grum di citazions di scritôrs, poetis e filosofs e cetancj riferiments storics su nature, ort e plantis, tant par ricuardâ che l’om – miârs di agns indaûr come cumò – al è simpri chel, cu lis sôs esigjencis, domandis e pôris.
Il lavôr (scrit dut par furlan, si capìs) al è dividût in dôs parts. Te prime, di uns vincj pagjinis, si fevele dai elements naturâi, des cualitâts di un bon ortolan e dal parcè che lis plantis si inmalin.
La seconde part e à par titul “Schedis pe coltivazion”, li che si trate di 18 plantis (dal ai ae vît) e des lôr carateristichis, ancje chês peadis ae storie dal om.
A introdusi il lavôr la preseose (magari cussì no, scrite par talian) presentazion dal poete Pierluigi Cappello.
Alessio Potocco
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Lant indevant cu la campagne di personalizazion des sô etichetis, dopo chês cui nons propris, la Nutella in Otubar e à lançât lis “Dialettichette”: etichetis fatis cun peraulis intai varis dialets talians. Dentri a son finidis ancje lis lenghis di minorance storiche tant che il furlan. Une idee di marketing de Ferrero fate a nivel talian, nissun voli particolâr pes lenghis minorizadis. Po ben, pazience: “alc al è alc” e cussì o vin cjalât cun curiositât ae operazion, ma une volte viodudis lis etichetis nus son colâts i braçs stant che al jere plui di un erôr.
I ERÔRS
Il tabelon che midiant di chel a son distribuidis al dîs: “Scegli la tua etichetta” cun sot “il tuo dialetto” (no, il furlan e je une lenghe). Sot lis etichetis: “une robone”, “pulît”, “ce maravee”, “figòt”, “ninìn”, “biel et bon”, “sù mo!”, “dai po!”, “bundì”. Il plui falât, adiriture ridicul, al è “biel et bon” cuntun “et” che par furlan nol esist: “biel e bon”. Po dopo a son sbaliâts “figòt” e “ninìn” cul acent che nol va: “figot e “ninin”. Ancje la peraule “pulît” no je che e sedi stade une sielte cuissà ce: in tantis zonis dal Friûl no si dopre, dut câs e vûl dî “ben”. Par finî, chestis etichetis la Ferrero lis distribuìs su Udin e Pordenon, lassant fûr Gurize (li che 15 comuns su 25 a son furlanofonos), che cussì e cole te zone “di fevele venete” cu la provincie di Triest.
Chest al à jevât protestis, ben sintetizadis dal intervent dal president de Assemblee de Comunitât Linguistiche Furlane Diego Navarria: «Nuie ben! Il miôr intindiment, ancje chel laudabil di doprâ lis variis fevelis, al pues otignî iritazion in cui che no si sint rispietât. Su 8 frasis par furlan ben 3 a son scritis in mût falât! Inacetabil, dopo, che a sedin destinadis aes provinciis di Udin e di Pordenon, e a Gurize si cjataran chês par dialet venit.»
PRECISAZION
La polemiche e je rivade ancje sul sît dal Corriere della Sera, li che e je stade citade La Patrie, stant che o vin publicât su la nestre pagjine Facebook un cartel cun ducj i erôrs che a jerin.
Il referent pal furlan de Ferrero al è stât il professôr Franco Finco che al à mandade une mail di precisazion: «o ai fat di consulent (cun altris), ma chei de agjenzie publicitarie a àn sielzût lôr lis peraulis e cemût scrivilis. Jo no ai fate nissune revision dal stampon e dal sigûr no varès scrit “ET” (al è furlan e no latin, ni francês!). I acents di plui a àn volût metiju lôr par judâ la pronunzie di chei che no cognossin il furlan scrit (cussì mi àn dite).» Cheste ultime scuse no à tant mani, stant che pe zone ligure, la espression “Oh ninin!” l’acent no lu à. Finco al conclût disint «Ma par gno cont e je une operazion impuartante pal furlan (lenghe e no dialet!): viodilu doprât te comunicazion publicitarie al è un fat di emancipazion.»
LA COREZION E… UN RÛL CHE NO NUS DISPLÂS
Cualchidun le à considerade une polemiche inutil, ma sigûr e à coventât par marcâ che ancje il furlan al merete lavôrs fats cun professionalitât. E difat, ae fin, la Ferrero è à fat cualchi corezion: se nissun al protestave, daûr de logjiche dal “alc al è alc”, lu varessin fat? Al è stât fastidiôs jessi clamâts “puriscj de lenghe” dome par vê segnalât fai di scriture che a saressin considerâts inacetabii in lenghe taliane (ancje di acents). Po ben, pazience: il rûl dai rompicitis o dai intransigjents no nus displâs masse, in chescj timps li che lis robis si fasin a sdavàs vie. Stant che cun chest mês si invie la nestre campagne abonaments pal 2016 o aprofitìn par dîus che se o volês judâ cui che al difint il Friûl simpri e ancje cuant che nol conven, abonaitsi e fasêt abonâ i amîs. ❚
Dree Venier
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Tal invît ae presentazion de opare,
svalutazion preocupante de lenghe
e de stesse operazion culturâl dal poete furlan
“Fontana di aga dal me paìs. / A no è aga pì fres-cia che tal me paìs. / Fontana di rustic amòur”: e je cheste la “Dedica” plui famose de poesie furlane, che e vierç la opare che e à cambiât par simpri la storie de nestre leterature. Si trate di “Poesie a Casarsa”: 14 composizions scritis di Pier Paolo Pasolini in coinè. La uniche edizion, stampade a Bologne de Libreria Antiquaria Mario Landi (300 copiis di vendi e 75 fûr di cumierç), tal timp e je deventade tant di valôr che aes astis anticuariis un di chei volums al è stât paiât fin a 3 mil euros.
In gracie dal editôr Ronzani di Vicence, cumò la edizion origjinâl di cheste piere miliâr de poesie furlane e je stade ristampade. Cinccent copiis a saran tiradis intune edizion di gale, altris mil invezit intun facsimil anastatic. Un lavôr bielonon, curât e compagnât intun satûl di un altri regâl: “Il primo libro di Pasolini” di Franco Zabagli, scrit editât dal Gabinetto Viesseux di Firenze che al conte lis vicendis e la composizion des poesiis di une opare che e à viert la strade a un dai plui grancj inteletuâi europeans dal Nûfcent.
La operazion e je cjalade di bon voli dal Centri Pasolini di Cjasarse, che al à ancje presentade la opare intune suaze publiche, stant che la iniziative e à vude ancje la poie de Regjon e dal Comun: intal invît, dut câs, al è alc che nol torne e che al mostre une svalutazion preocupante de “marilenghe” e de stesse operazion culturâl che Pasolini al fasè intun moment dulà che scrivi par furlan al jere un at poetic, ma ancje un at politic.
Ce disial chest invît che al fasarès inrabiâ une vore il fondadôr di chest gjornâl, pre Bepo Marchet, che propit cun Pasolini al fo protagonist de “rinassince” furlane dopo de vuere? Al fevele di un zovin poete che “inventava un microcosmo contadino attraverso le parole di un dialetto vergine, estraneo ancora alla tradizione scritta”. Cuâl saressial chest “dialetto”? Il furlan? A chei dal Centri Pasolini, Marchet ur disarès di studiâ e di rindisi cont che, oltri a un secul e mieç di glotologjie, ancje la leç 482/99 e sclarìs che il furlan al è une lenghe. Marchet ur disarès cuatri sacrabolts ancje a di chei de Regjon che no controlin cemût che a vegnin spindûts i bêçs che a son doprâts par contâ che il furlan fin a Pasolini al sarès “estraneo alla tradizione letteraria”. Ma cemût? E i sîs secui prin? Di “Piruç myo doç inculurit” incà? E Ermes di Colorêt, che Pier Paolo Pasolini al stimave un simbul de tradizion leterarie furlane? E Pieri Çorut, che invezit al stimave un mâl di scombati par tornâ a rindi la marilenghe un lengaç pardabon espressîf?
La veretât e je che Marchet e Pasolini, fondant tal 1945 “Risultive” e la “Academiuta”, a volevin rinovâ chê stesse tradizion poetiche che vuê i promotôrs di chest invît a dinein. Si podarès pensâ che magari, scrivint cussì, a pensin al furlan di là da la aghe, che dut câs al veve za vudis firmis impuartantis tant che chê di Vittorio Cadel, o di poetis vernacolârs, ma dal sigûr furlans, tant che Giovanni Lucchese e Giovanni De Marchi. Ma lis lirichis di “Poesie a Casarsa” a son in coinè e dome intun secont moment, tirantlis dongje par “La meglio gioventù”, il poete lis à tornadis a scrivi inte variante di Cjasarse, la lenghe che e fevelave sô mari Susanna Colussi. Par chest, l’invît al fale dal dut.
E je vere che la vivarositât e la fuarce espressive di Pasolini a jerin ineditis inte leterature furlane, ma chest nol vûl dî che la leterature furlane prime di lui no fos. Lui le cognosseve cetant miôr di cemût che le cognossin tancj furlans (ancje chei che a prudelin la sô figure). E le inserive in maniere rivoluzionarie intun contest romanç european, come che al è evident considerant la epigrafe iniziâl cjapade dai viers dal trovadôr provençâl Peire Vidal: esempli di une altre lenghe dineade che e veve tignude in pîts intai secui une sô capacitât di ricreâ il mont in maniere contrastive a pet dal francês. Par lui il furlan, dineât dal Fassio, al jere sinonim di libertât: mentâl ancjemò prin che leterarie. E par chest, al jere un at politic tant che poetic, che al à mostrât un troi gnûf. Dopo di lui, a percorilu a son stât in tancj. E propit par chest, dineâ il contest e lis resons che a àn ispirade la sô opare inovative al vûl dî maltratâ e tradî ancjemò une volte Pasolini, ven a stâi un che al jere plui furlan dai furlans. ❚
Walter Tomada


text:
RINGRAZIAMENT AL AUTÔR
Simpri gjavade fûr dal libri “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012), e va indevant la colaborazion cun Mario Martinis che chest an nus propon un gnûf teme pe sô rubriche, cjalant il cicli de nature. ❚ ✒ Redazion
____
IL SORELI, LA ATMOSFERE, LA NATURE
Il soreli, passât l’ecuatôr celest, si jeve simpri di plui dilunc de sô parabule assendente, slungjant la durade dal dì e ridusint chê de gnot. Il clime si fâs simpri plui clip, cun zornadis di plene Vierte e cun ploiis sutilis, tant necessariis ae campagne che e sverdee. I cuadris de nature si fasin simpri plui dolçs e plens di vivôr pe vite gnove che e mene e che dapardut e pant il so sflandôr.
VORIS DAL CICLI AGRARI
Grandis voris tai vignâi ma ancje tai cjamps coltivâts e tes cjanivis. Tai orts si rarissin lis plantis masse fissis, si combatin i insets nocîfs e si sistemin lis jechis dai sparcs; a vegnin plantadis di gnûf fraulis, melons, anguriis, pomodoros, cudumars, cucins, melanzanis, pevarons, verzis, latuie, indivie, puars e selinos, e a vegnin semenâts basili, carotis, cicorie, blede, verze cincuantine e cocis. Tal zardin si cerpissin ancjemò cisis, simpriverts e arbuscj e si solcin i terens te maniere che e covente; a vegnin raridis e cerpidis ancje lis plantis intai vâs, areâts i lûcs des seminis, metûts a puest i sostegns ai cesarons e ai fasûi rampighins, in plui a vegnin metûts bulbis e rizomis cun floridure vie pe Istât, ciclamins, ranuncui, zîs, papavars, crisantems, malvis regjinis, madalenis, violis e violârs. Tes cjanivis e va indevant la fase plui impuartante dal imbutiliament dal vin gnûf. ❚
Mario Martinis
IL GRANT LUNARI DAL FRIÛL. Avrîl............
RINGRAZIAMENT AL AUTÔR